ลุ้นรถตู้ใหม่วิ่งบริการ ม.ค. นี้
คมนาคมลุ้นเปิดให้ผู้ประกอบการรถตู้ใหม่วิ่งให้บริการภายในเดือนม.ค.นี้&nbsp;
15 ม.ค. 2553

คมนาคมลุ้นเปิดให้ผู้ประกอบการรถตู้ใหม่วิ่งให้บริการภายในเดือนม.ค.นี้  
นายสุพจน์ ทรัพย์ล้อม ปลัดกระทรวงคมนาคม เปิดเผยว่า กรมการขนส่งทางบก อยู่ระหว่างศึกษาข้อกฎหมายในการจัดระเบียบรถตู้ตามนโยบายนายโสภณ ซารัมย์ รมว.คมนาคม ว่าจะสามารถเปิดสัมปทานให้แก่ผู้ประกอบการรายใหม่ที่ได้ขึ้นทะเบียนรถตู้จำนวน 6,000 คันให้สามารถวิ่งบริการไปพร้อมๆ กับผู้ประกอบการรายเดิมที่ได้รับสัมปทานเส้นทางได้หรือไม่ คาดได้ข้อสรุปภายในเดือนม.ค.นี้
สาเหตุที่กระทรวงคมนาคมต้องการจัดระเบียบรถตู้ เพราะต้องการจำกัดปริมาณรถที่วิ่ง และจะกำหนดอัตราค่าโดยสารให้เกิดความเป็นธรรม โดยจะทำอย่างเป็นระบบ มีการกำหนดจุดจอดรถรับ-ส่งคนที่แน่นอน เพื่อลดปัญหาการจราจรติดขัดฯลฯ
อย่างไรก็ตาม ขณะนี้พบว่า ผู้ที่ใช้บริการรถตู้เพิ่มมากขึ้น ส่งผลกระทบต่อรถร้อนของบริษัท ขนส่ง (บขส.) ที่วิ่งระยะสั้น ฉะนั้นต่อไปอาจให้ผู้ประกอบการรถตู้เข้ามาวิ่งแทนรถร้อนของบขส. โดยจะพิจารณาเส้นทางที่ประชาชนใช้บริการเป็นจำนวนมากก่อน